આજથી ત્રણેક દાયકા પહેલાં મારા પંડિત મિત્ર સ્વ. જેઠમલ હરિરામ ઠક્કરે લખી આપેલ એક શબ્દચર્ચાની ચબરખી સાવ અણધારી જ મારા હાથમાં થોડાક દિવસ ઉપર આવી પડી છે. એમાં અંગ્રેજી શબ્દ ‘હસબંડ’ની રસપ્રદ ચર્ચા છે ! એમણે નોંધ્યા મુજબ હસબંડ શબ્દ એ બે શબ્દોનું જોડકું છે. ‘હસ’ એ હાઉસનું ટૂંકાવેલ રૂપ છે. બંડ એ અંગ્રેજી શબ્દ બૉન્ડ (બંધન)નો જ પર્યાય છે. અર્થાત ‘ઘર’ સાથે એક બંધનથી જોડાયેલ રહે એ હસબંડ એટલે પતિ. ભલે ભાષાશાસ્ત્રીઓ આવી ચર્ચાને સ-આધાર રદબાતલ કરે ! પણ આપણા સૌના હૈયામાં સચવાઈ રહેલ, એક આખેઆખી માનવસંસ્કૃતિના પાયા સમાન લગ્નસંસ્થાના સંદર્ભે પતિ-પત્ની શબ્દોનો આજે અહીં ભલે થોડોક સ્વૈરવિહાર થઈ જાય.